**Sporočilo za medije: KINO ŠIŠKA IN JAVNO PODJETJE LJUBLJANSKA PARKIRIŠČA IN TRŽNICE PODALJŠUJETA POGODBO O PODPORI GALERIJI DOBRAVAGA**

Ljubljana, 5. december 2018

**Po odprtju galerije DobraVaga, ki jo je na dan mladosti 25. maja 2016 ob podpori Javnega podjetja Ljubljanska parkirišča in tržnice odprl Kino Šiška, bosta slednja 12. decembra 2018 podpisala petletno pogodbo o podaljšanju sodelovanja.**

DobraVaga, razstavni projektni prostor, prodajna galerija in odprti atelje različnih likovnih jezikov, slogov in vsebin, je z odprtjem 25. maja 2016 v slovenski prostor prinesla (pre)potrebno svežino. S podporo mladim generacijam likovnih ustvarjalk in ustvarjalcev, z mednarodnim povezovanjem ter z novimi, angažiranimi in inovativnimi formati je v skoraj dveh letih in pol postala nepogrešljiv del slovenskega umetniškega prostora. Od odprtja do 30. novembra 2018 se je v DobriVagi odvilo **84 dogodkov** v štirih programskih sklopih (Odprti atelje, ZINE VITRINE, Umetnik na mesec, prodajna galerija), zabeleženih je bilo **130.479 obiskovalk in obiskovalcev**, skupaj so ljubitelji umetnosti **kupili 1.412 umetniških del**. V vseh programskih sklopih se je od odprtja **predstavilo več kot 150 slovenskih in tujih umetnic ter umetnikov in članic ter članov umetniških kolektivov**.

Ob izteku pogodbe o upravljanju prostorov ob mestni ribarnici znotraj osrednje mestne tržnice sta se javni zavod Kino Šiška in Javno podjetje Ljubljanska parkirišča in tržnice na podlagi dobrih rezultatov in uspešnega medsebojnega sodelovanja odločila za podaljšanje pogodbe o upravljanju prostorov za nadaljnjih pet let.

**Mateja Duhovnik, direktorica JP LPT**: “*Galerija DobraVaga je izjemna dopolnitev vsakovrstne ponudbe v Plečnikovih tržnicah. Tudi zato bo Javno podjetje še naprej z donacijsko pogodbo omogočalo njeno delovanje*.”

**Simon Kardum, direktor Kina Šiška**: “*DobraVaga je vzorčni primer javno-javnega partnerstva. Za javno umetnost v/na javnih prostorih. Za umetnost. Za javnost. Za ustvarjalnost. Za svobodo duha*.”

**Lara Plavčak, programska vodja galerije DobraVaga**: “*Nadaljevanje projekta galerije DobraVaga v prostorih na Plečnikovi tržnici je nedvomno pomemben dosežek in lepa priložnost, da s programom, usmerjenim k mladi vizualni umetnosti, nadaljujemo, ga nadgrajujemo, dosegamo nova občinstva in sodelujemo z novimi generacijami. V nekaj letih se je v okviru razstavno-projektnega prostora realiziralo mnogo idej in stkalo nešteto vezi. Verjamemo, da se jih bo še več. Zato nas posebej veseli tolikšna podpora in razumevanje pomembnosti umetnosti v samem središču mesta.”*

Pogodbo bodo predstavniki Kina Šiška in Javnega podjetja LPT podpisali ob robu odprtja ZINE VITRINE razstave Petra Ferlana *Path to Success* v sredo, 12. decembra, ob 19.00 v prostorih galerije DobraVaga. Vabimo vas k udeležbi.

Dodatne informacije:

Rok Avbar, vodja odnosov z javnostmi Kina Šiška: rok.avbar@kinosiska.si, 030 310 105

**O GALERIJI DOBRAVAGA**

**DobraVaga** je razstavni in projektni prostor, prodajna galerija in odprti atelje različnih likovnih jezikov, slogov in vsebin. Osredotoča se na nove, angažirane in inovativne formate, s katerimi aktivno podpira, spodbuja in promovira sveže izdaje likovnih zgodb ter izvirnih umetniških praks. Programska vsebina v ospredje postavlja estetske premisleke mlade generacije ustvarjalcev. DobraVaga deluje kot stičišče različnih akterjev v polju sodobne vizualne umetnosti, od ustvarjalnih posameznikov do nevladnih organizacij in javnih institucij, s čimer želi javnosti predstaviti širok spekter aktualne in zanimive likovne produkcije. Ravno v DobriVagi se odvija razstava projekta umetniških glasbenih plakatov **appointMENT**, ki bo v letu 2019 potekal že tretjič; že drugo leto zapored organizira gostujočo skupinsko razstavo slovenskih avtorjev v tujini **Off The Hook**; prav tako pa je galerija eno od prizorišč jesenskega festivala stripa **Tinta**. Poleg večjih projektov in občasnih sodelovanj je DobraVaga razdeljena na štiri redne programske sklope, ki oživljajo prostor: **Odprti atelje, ZINE VITRINE, Umetnik/umetnica na mesec** in prodajno galerijo.

**Odprti atelje** predstavlja priložnost za mlade ustvarjalce, ki imajo velik ustvarjalni zanos, nimajo pa lastnega prostora, kjer bi ga lahko izživeli. Uporabljajo ga lahko ustvarjalci aktualne likovne in vizualne produkcije, ne glede na medij, s katerim se izražajo. Izbranemu ustvarjalcu je brezplačno na voljo do 3 mesece. Razstavni sklop **Umetnik/umetnica na mesec** je fokusiran na predstavitev produkcije ustvarjalcev mlajše generacije, ki soustvarjajo slovensko vizualno umetnost. Namen programa je vzpostavitev stalnice galerijskega prostora, kjer imajo mladi obetavni umetniki ob institucionalni, finančni in tehnični podpori priložnost svoje aktualno delo pokazati splošni in strokovni javnosti. Razstavni program spremlja tudi cikel pogovorov in vodstev po razstavi **Z umetnikom/umetnico osebno**. [**ZINE VITRINE**](http://zine-vitrine.tumblr.com/) je programski sklop, ki je orientiran okrog sodobne produkcije zinov in združuje javno čitalniško-arhivsko zbirko, mesečne razstavne vitrine, raznotere delavnice ter prodajni program. Čitalnica zinov danes stoji v prostorih DobreVaga in vabi k prebiranju in brskanju. Ob delovanju zbirke se nadaljujejo brezplačne delavnice zinov pod vodstvom izkušenih avtorjev, ki udeležencem približajo najrazličnejše vsebinsko-likovne zasnove in DIY/DIWO pristope izdelave zinov. Mesečno dogajanje spremljajo manjše razstave zinov, ki popestrijo vitrine DobreVage. Program zaokrožuje pester prodajni izbor zinov, kjer je mogoče najti, prelistati in nadgraditi svoje knjižne police z aktualnimi umetniškimi in drugimi zini mlajših ustvarjalcev slovenskega ter mednarodnega prostora.

V sklopu prodajnih razstav redno predstavljamo aktualno produkcijo lokalnih umetnikov in umetnic, obenem pa se priložnostno povezujemo in gostimo mednarodne prodajno-razstavne projekte. Kot na bližnji tržnici sta za merjenje blaga potrebna pravičnost in zaupanje. Pri tem vaga predstavlja posredniško orodje med branjevko in kupcem ter umetnikom in ljubiteljem umetnosti. DobraVaga (iz starega slovenskega izraza za dodajte malo več) je prizorišče, vpeto v čudovito okolje osrednje mestne tržnice, ki je delo svetovno znanega slovenskega arhitekta Jožeta Plečnika.

**Galerija DobraVaga v številkah:**

|  |  |  |  |
| --- | --- | --- | --- |
|  | 25. 5.–31. 12. 2016 | 1. 1.-31.–12. 2017 | 1. 1.–30. 11. 2018 |
| Število obiskovalcev | 18.609 | 57.776 | 54.094 |
| Število dogodkov | 19 | 28 | 37 |
| Število prodanih del | 295 | 599 | 518 |